**ОТЧЕТ ЗА ДЕЙНОСТТА**

**ЧИТАЛИЩЕТО ЗА ПЕРИОДА**

**01.01.2020Г. – 31.12.2020 Г.**

През отчетния период читалищното настоятелство работи в състав:

**С мандат: 14.06.2018г. – 14.06.2021г.**

**Председател:** Дафинка Нешева – починала

**Председател:** Венцислав Александров **с мандат 10.11.2020г. -14.06.2020г.**

**Членове:** Борислава Георгиева, Даниела Ангелова, Десислава Димова, Христиан Николов

и Проверителна комисия в състав:

**С мандат: 14.06.2018г. – 14.06.2021г.**

**Председател:** Божанка Александрова

**Членове:** Борислава Ангелова, Даяна Кръстанова

През отчетния период бяха проведени общо пет заседания на читалищното Настоятелство, три от които проведени онлайн чрез вайбър, (поради наложените мерки за безопасност по време на пандемията от Covid 19), нанесени в протоколната книга. На 17.10.2020г. беше проведено извънредно общо събрание за избор на председател. При спазване на всички мерки за безопасност, с мнозинство за председател на читалищното настоятелство до изтичане на мандата беше избран Венцислав Александров.

И през 2020 година нашите

1. **ОСНОВНИ ЦЕЛИ БЯХА:**

* Отстояване на позициите на културно средище;
* Обогатяване на културния живот;
* Развитие на библиотечната дейност;
* Съхраняване на народните обичаи и традиции;
* Развитие и подпомагане на художественото творчество;
* Работа по проекти;
* Партниране с местното самоуправление за развитие на културните процеси.

1. **ПРИОРИТЕТНИТЕ НИ ЗАДАЧИ:**

* Уреждане и поддържане на общодостъпна библиотека;
* Работа в школи, формации, концерти, фестивали и младежки дейности;
* Прилагане на различни модели за подпомагане на местното културно развитие;
* Кандидатстване, разработване и реализиране на проекти.

Основна задача както и до сега е художествената самодейност. Чрез самодейните и художествено – творчески групи и състави читалището спомага за съхраняването на фолклорното ни наследство.

Поради настъпилата пандемия бяхме принудени да преустановим дейността на групите за художествена самодейност. Наложи се да отменим провеждането на традиционния Фолклорен фестивал „Шопска песен“, както и много други заложени в културния календар мероприятия. Там където беше възможно събитията бяха провеждани в онлайн среда.

През периода януари – декември 2020г., в периодите, когато това беше възможно, в Читалището работиха следните художествени колективи:

* Младежки танцов състав с художествен ръководител Валентина Китова;
* Детски танцов състав с художествен ръководител Валентина Китова;
* Клуб за мегдански хора с художествен ръководител Валентина Китова;
* Женска певческа група с художествен ръководител Евгени Павлов;
* Клуб за латино танци с художествен ръководител Виктория Павлова;
* Клуб „Краезнание“.

Гордостта на читалището – ТА „Локорско“ през 2020 година успя да се изяви в:

* Традиционен събор за Тодоровден в село Батулия;
* Откриване на Дом за възрастни хора село Локорско;
* В онлайн Международен фолклорен фестивал „Цветна плетеница“, кв. Бухово, където спечелиха трето място.
* Концерт на сдружението на танцовите дейци по повод 1 ноември - Кино „Освобождение“, гр. София.

Групите за пресъздаване на народните обичаи „Лазаруване“ и „Коледуване“ се събираха за репетиции и подготовка на празниците, но усложнената епидемична обстановка попречи на провеждането им.

1. **КУЛТУРНО – МАСОВА ДЕЙНОСТ**

Културния календар на Читалището включва много празници, които организираме по местния, общинския и националния културен календар. Успяхме да реализираме „Бабинден“, съвместно с ПК „Втора младост“; Хоротека и състезание за най-добро домашно вино на 14 февруари; изложба и прожекция на филм за Васил Левски; детска работилничка за мартенички. Онлайн бяха проведени конкурси за великденска украса, детски рисунки за 1 юни, конкурс за коледна украса. През летните месеци се организираха занимални за деца при спазване на всички противоепидемични мерки и детска дискотека.

1. **БИБЛИОТЕЧНА ДЕЙНОСТ**

Читалищната библиотека си оставя един от приоритетите в работата на читалището. Обработката и картотекирането на книгите и останалите библиотечни материали е съобразена със съвременните изисквания и развитието на библиотечното дело.

През отчетния период в библиотеката са заведени общо 187 тома книги, една част закупени, други дарени и получени по проект „Българските библиотеки – съвременни центрове за четене и информираност“. Новозакупените книги са на обща стойност 247,96 лв., общо 33 тома.. Усъвършенства се информационната дейност на библиотеката по извършване на справки, каталози на ново получената литература и витрината „Нови книги“ и „Бележити дати“. През 2020г. библиотеката спечели и проект по програма „Българските библиотеки – съвременни центрове за четене и информираност“ на стойност 1213,25 лв. С парите беше закупена нова художествена литература отговаряща на читателските търсения. За периода бяха направени два годишни абонамента – детска литература и отраслова художествена литература на стойност 111,70 лв.

1. **КРАЕВЕДСКА ДЕЙНОСТ**

Продължава събирането на материали и предмети свързани с бита, културата, историята и фолклора на местното население.

1. **ФИНАНСОВО – СТОПАНСКА ДЕЙНОСТ**

През отчетния период, читалището работи по утвърдени субсидии отпуснати от държавния бюджет и финансови постъпления от такси, членски внос и дарителства. Държавната субсидия покрива основно разходите за заплати и осигуровки на служителите. Средствата, които остават са минимални и се разходват за консумативи, отопление, осветление и вода. Остатъка се разпределя за осъществяване на дейностите по провеждане на заложеното в културния календар.

През 2020 г. за нуждите на читалището и съставите бяха закупени:

1. 14 броя женски шопски ризи;
2. 7 броя ризи за женската певческа група
3. Залата за репетиции беше реновирана и осветлението подменено‘
4. Ремонтирани са таваните във фоайето на партера и е подменено осветлението;
5. Цялостно са ремонтирани санитарните помещения.
6. Закупена нова озвучителна система.
7. Подменена е входната врата на читалището.

Всичко това беше осъществено благодарение на щедрите ни спонсори от „Монреал – 91“, „Ремотерм“, „Корпорация за строителство и инвестиции“ и доброволния труд на членове на читалището.

През отчетния период беше цялостно ремонтиран покрива на читалището чрез финансиране от Столична община.

*Секретар на НЧ „Христо Витков - 1899“*

Лиляна Ячовска